**Európske cirkvi sa pripravujú na 11. valné zhromaždenie Svetovej rady cirkví**

V posledný februárový víkend 25.-26.2.2022 usporiadala Konferencia európskych cirkví v spolupráci s Poľskou ekumenickou radou [európske prípravné stretnutie](https://www.ceceurope.org/european-churches-focus-on-reconciliation-and-unity-ahead-of-wcc-assembly/) pre delegátov a účastníkov z Európy na [Valné zhromaždenie Svetovej rady cirkví](https://www.oikoumene.org/about-the-wcc/organizational-structure/assembly) (VZ SRC). To je naplánované na začiatok septembra tohto roku v Karlsruhe v Nemecku. Celoeurópskeho stretnutia sa zúčastnilo vyše 150 predstaviteľov rozličných cirkví z celej Európy.

Európske prípravné stretnutie na VZ SRC sa pôvodne malo uskutočniť vo Varšave, kvôli pokračujúcej pandémii sa však presunulo do online priestoru. Téma stretnutia bola zhodná s hlavnou témou blížiaceho sa VZ SRC: „Kristova láska pohýňa svet k zmiereniu a jednote“. Stretnutie sa začalo len jeden deň po vypuknutí vojny na Ukrajine. Organizátori veľmi promptne zareagovali a upravili program tak, aby dali priestor zdieľaniu, spoločnému uvažovaniu a modlitbám v súvislosti so šokujúcou situáciou krviprelievania na východe Európy.

## Situácia na Ukrajine

Po úvodných pozdravoch prezidenta Konferencie európskych cirkví Rev. Christiana Kriegera a predsedu Poľskej ekumenickej rady biskupa Andrzeja Malicki a po úvodnej pobožnosti sa zhromaždeným prihovoril z ukrajinského Ľvova Dr. Pavlo Smytsnyuk, riaditeľ Inštitútu ekumenických štúdií Ukrajinskej katolíckej univerzity. V kontexte témy stretnutia, v ktorej centre je Kristova láska, hovoriac o vojne na Ukrajine zdôraznil, že „vojna je pravdepodobne najďalej od Kristovej lásky ako sa len dá“. Opísal, akým spôsobom reagujú cirkvi na Ukrajine na ruskú agresiu a dotkol sa troch kľúčových tém: jednota, vzájomné prepojenie, a zmierenie. V príhovore, ktorý sa dotkol našich sŕdc a počas ktorého sa mnohé oči zarosili, povedal, že tento moment je skutočne apokalyptický – aj v tom, ako cirkvi reagujú na súčasnú situáciu. Apokalyptický v pôvodnom, doslovnom zmysle slova. Apokalypsis znamená v gréčtine zjavenie, odhalenie. Cirkvi odhaľujú svoju skutočnú identitu. A to isté platí pre ekumenické organizácie. Ukrajinské cirkvi prejavujú v tejto chvíli neobyčajnú jednotu.

„Myslím si,“ povedal po odcitovaní pasáže z Dostojevského Bratov Karamazovcov, „že to, čo je dnes dôležité, je aby cirkvi a krajiny Európy, tiež cítili, „dokonca bolestne“, svoju prepojenosť s tým, čo sa deje v mojej krajine, ich zodpovednosť za Ukrajinu. Dúfam, že cirkvi v Európe, duchovne zjednotené s ukrajinskými pravoslávnymi, protestantskými a katolíckymi sestrami a bratmi, môžu pocítiť súcit a prejaviť aktívnu solidaritu ako jedno telo, ktorého jeden úd trpí – a nenechajú Ukrajinu trpieť osamote.“

Téma nevyhnutne rezonovala v rozhovoroch, mysliach a srdciach účastníkov počas celého stretnutia. Zároveň prítomní s hlbokou pokorou a vďačnosťou vnímali vlnu solidarity, ktorá sa takmer bezprostredne po začiatku okupácie v súvislosti s ľuďmi utekajúcimi z krajiny pred vojnou zdvihla predovšetkým v cirkvách v krajinách na hraniciach Ukrajiny a v ich partnerských cirkvách. V tejto súvislosti sme informovali aj o reakcii na Slovensku a v našej cirkvi.

## Kontext, téma a forma VZ SRC

Rev. Prof. Odair Pedroso Mateus, zástupca generálneho tajomníka SRC a riaditeľ Komisie pre vieru a poriadok SRC, pripomenul, že moderné ekumenické hnutie sa zrodilo ako reakcia na horor Druhej svetovej vojny, v ktorej pokrstení kresťania zabíjali iných pokrstených kresťanov. Predstavil blížiace sa VZ SRC, ktoré je myslené nie ako jedna udalosť, ale ako sled podujatí, ktorého súčasťou sú okrem regionálnych prípravných stretnutí ako toto európske, 4 prípravné stretnutia pre rôzne skupiny, ktorých hlas musí byť počuť (mladí, ženy a muži, zdravotne znevýhodnení, domorodí obyvatelia), a tiež Globálny ekumenický teologický inštitút pre mladých teológov. Súčasťou VZ bude okrem samotných rokovaní aj asi 100 rôznych workshopov, 23 ekumenických konverzácií a množstvo ďalších podujatí pre účastníkov i pre verejnosť. Téma VZ je kristocentrická a misijne orientovaná, nie však exkluzivistická. Centrálnu úlohu v jej interpretácii musí zohrávať súcit Ježiša Krista, ktorý nás vedie k súcitu s utrpením druhých. Pozýva k ekumenizmu srdca. V čase, keď sa ciele ekumenického hnutia nemusia javiť také jasné ako v minulosti, povedal prof. Mateus, „spojme sily a hľaďme jedni na druhých s láskavosťou“. Vyzval, aby sme kládli dôraz na naše hodnoty a znovu zmobilizovali náš ekumenický sen.

Generálny tajomník Konferencie európskych cirkví Dr. Jørgen Skov Sørensen vo svojom príhovore realisticky zhodnotil, že európske cirkvi dnes už v spoločnosti viac nemajú tú istú autoritu ako v minulosti. Sú jedným z mnohých hlasov a na to, aby im bola venovaná pozornosť, si musia svoje miesto zaslúžiť. V tomto svete dostávajú pozornosť predovšetkým tí, ktorí ponúkajú veľkolepú show. My kresťania nesieme na sebe neviditeľný znak kríža. Mame byť soľou a kvasom. Soľ a kvas nie sú veľkolepé, spektakulárne. Rozpúšťajú sa, aby splnili svoju úlohu. Neveľkolepí a bez autority – vo veľkej pokore – sme povolaní byť nástrojmi mieru. Nenápadným a predsa zmysluplným spôsobom. To je láska Kristova, ktorá hýbe svet. A predsa, vidíme znamenia zmierenia, ku ktorým pohýňa Božia láska – kvapku za kvapkou, spoločenstvo za spoločenstvom, národ za národom. Dr. Sørensen vyzval, aby sme sa nevzdávali nádeje, aby sme načúvali a svedčili, aby sme ukázali, že sme soľou a kvasom. Svet to potrebuje.

## Rastúca sekularizácia a pluralizácia európskej spoločnosti

Dôležitou témou prípravného stretnutia na VZ SRC bola aktuálna situácia v Európe, ktorá je stále viac sekularizovaná, a odpoveď cirkví na ňu. Situáciu zhodnotili a zanalyzovali v príspevkoch Prof. Petr Kratochvíl z Českobratskej cirkvi evanjelickej, Rev. Prof. Cristian Sonea z Rumunskej pravoslávnej cirkvi, Emma Van Dorp z Protestantskej cirkvi v Švajčiarsku, a arcibiskupka Dr. Antje Jackelén zo Švédskej (evanjelickej) cirkvi.

Prof. Petr Kratochvíl hovoril o troch trendoch prebiehajúcich v súčasnej spoločnosti: sekularizácii, desekularizácii (keď sa náboženstvo dostáva stále viac do politického priestoru), a množstve hľadajúcich – veriacich, ktorí sa nechcú viazať na cirkev. Cirkvi odpovedajú na tieto výzvy v princípe troma spôsobmi: majú tendenciu sa uzavierať pred týmito vplyvmi (pozitívom tohto prístupu je, že sa môžu stať prorockým hlasom v spoločnosti), môžu vytvárať aliancie s tými, ktorí sú pri moci (a tak majú viac možností pomáhať núdznym), alebo zaujmú prístup, v ktorom prekračujú svoje hranice a bezpečné zóny a vedú rozhovor nie len s tými, ktorí sú v ich vnútri, ale aj s tými, ktorí ich pozorujú zvonku. A to aj za cenu risku oslabenia inštitucionálnej ochrany.

Zásadnou otázkou, ktorá zaznela niekoľkokrát a ktorú priniesla arcibiskupka Antje Jackelén, je otázka vnímania sekularizácie z pohľadu cirkví. Je sekularizácia pre nás partnerom alebo nepriateľom? Antje Jackelén ponúkla tri stratégie: 1. Uznať konflikt – uvažovať nad tým, v čom je ponuka evanjelia iná ako to, čo ponúka spoločnosť. Tento postoj, ktorý ide proti prúdu, by nás mal naštartovať v konaní skôr ako zabrzdiť či zastaviť. 2. Situácia rastúcej sekularizácie zdôrazňuje možnosti a potrebu verejnej teológie, pôsobenia cirkví vo verejnom priestore. Jedným dôležitým z takýchto priestorov sa dnes stal digitálny priestor. 3. Hľadanie tých, čo sú na periférii. 60% z dnešných ľudí sa o cirkvi dozvedá z verejných mainstreamových médií. Nebezpečenstvo spočíva v tom, že média si pri informovaní o cirkvi vyberú to, čo je politické, a vynechajú teológiu, duchovné posolstvo cirkvi. Napriek tomu, vyslovila sa arcibiskupka, to stojí za úsilie a risk pokúšať sa oslovovať ľudí aj týmto spôsobom.

Jedna z myšlienok, ktorá zaznela v diskusii, bola, že potrebujeme nájsť nielen nové spôsoby hovorenia a prinášania našej viery, ale aj nové spôsoby počúvania.

Prof. Kratochvíl ilustroval kontext sekularizácie výsledkami nedávneho sčítania obyvateľstva v Českej Republike: množstvo veriacich klesá, počet ateistov však nenarastá. To, čo narastá, nazval šedou zónou. Možno by bolo lepšie namiesto sústredenia sa na zmenšovanie počtu našich veriacich zamerať pozornosť na túto šedú zónu.

## Cirkvi ako zmierujúce spoločenstvá

Ďalšou dôležitou témou, nad ktorou sa účastníci zamýšľali, bolo, ako môžu cirkvi pôsobiť ako zmierujúce spoločenstvá. Účastníci si kládli otázky, ako sa cirkvi môžu najlepšie zapojiť do tém, ktoré polarizujú spoločnosť – ako bola napríklad pred niekoľkými rokmi vlna migrácie alebo aktuálne vakcinácia proti koronavírusu – spôsobom, ktorý by bol zdrojom zmierenia, a zároveň pri ktorom by cirkvi mohli stáť za svojimi hodnotami bez toho, aby ich zrieďovali či nehovorili o nich.

Tento zápas prežívali v poslednej dobe kresťania v Nemecku, keď v kontexte veľkých protestov v súvislosti s pandémiou vnútorne bojovali s otázkou, aká by mala byť ich úloha v debatách, ktoré hýbali verejnosťou. Podobnú skúsenosť mala Českobratská evanjelická cirkev. V čase migračných vĺn do Európy od roku 2015, keď sa väčšina obyvateľstva v krajine stavala nepriaznivo voči prijímaniu migrantov, bola cirkev na strane pomoci a prijímania utečencov. V kontexte spoločnosti bola toto pozícia, ktorá vyznievala až extrémne. Cirkev tak vnímala, že prispieva k polarizácii v spoločnosti. Otázky ako stáť za svojím presvedčením a hodnotami a zároveň neprispievať k polarizácii spoločnosti, ako byť zdrojom zmierenia a svedčiť o ňom, sa stali veľmi akútnymi. Jednou možnou odpoveďou ako komunikovať hodnoty je prostredníctvom osobných príbehov ľudí. Ľudia počúvajú príbehy inak ako počúvajú kázne.

Viacerí účastníci vyjadrili vďačnosť za svedectvo, ktoré sme ponúkli zo Slovenska. Keď minulý rok v septembri navštívil Slovensko pápež František, jeho prvé stretnutie bolo s predstaviteľmi cirkví a náboženských spoločností združených v Ekumenickej rade cirkví. Predseda ERC v SR, generálny biskup ECAV Ivan Eľko vtedy v [príhovore](https://www.ecav.sk/aktuality/spravodajstvo/prihovor-gen-biskupa-ecav-ivana-elka-pri-prilezitosti-ekumenickeho-stretnutia-s-papezom-frantiskom) zdôraznil kľúčovú myšlienku, že časy, keď sme ako rôzne cirkvi stáli proti sebe, sú minulosťou. Dnes „túžime, aby platilo niečo iné: **v dobre a napredovaní jedného, je ukryté aj dobro a napredovanie druhých**.“ Priať druhému dobro a tešiť sa z neho spolu s ním je vyjadrením najdôležitejšieho prikázania – prikázania lásky, je posolstvom zmierenia, ktoré majú cirkvi aj pre sekulárnu spoločnosť. Ak sa ním budeme riadiť, bude to jeden zo spôsobov, ako môžeme byť v spoločnosti zmierujúcimi spoločenstvami.

## Znamenia premieňajúcej lásky

Druhý deň stretnutia zazneli svedectvá o službe európskych cirkví, ktorá je zdrojom premieňajúcej lásky, vytvára inkluzívne spoločenstvá a stáva sa prameňom pretrvávajúcej nádeje. Vypočuli sme si o spoločnej práci kresťanov pre pokoj a zmierenie v Írsku a Severnom Írsku (patriacemu k Veľkej Británii) v kontexte Brexitu, o procese zmierenia medzi (gréckymi) kresťanmi a (tureckými) moslimami na Cypre, o práci pre vnútrocirkevné zmierenie v Evanjelickej cirkvi v Poľsku v súvislosti s otázkou ordinácie žien, a o procese zmierenia s domorodými severskými obyvateľmi Sámi, ktorý viedla Nórska evanjelická cirkev. Dnes je jeho výsledkom Rada cirkví ľudí Sámi. Podobný proces viedla s ľuďmi Sámi aj Švédska evanjelická cirkev, ktorá je dnes poradcom štátu v tejto otázke.

V diskusii o znameniach a prejavoch premieňajúcej lásky silno zarezonovala veľká vlna solidarity voči utrpením postihnutým ľuďom na Ukrajine, ktorá sa zdvihla predovšetkým v susediacich krajinách a cirkvách. Spomenuli sme aj prejavy milujúcej služby cirkví v období pandémie, ako sme to videli aj u nás na Slovensku. V Grécku evanjelická cirkev – presvedčená o pozitívach vakcinácie a zároveň presvedčená o tom, že cirkev je tu pre každého – ponúkala zadarmo testovanie, aby sa každý, kto túžil, bez ohľadu na postoj k očkovaniu, mohol zúčastniť služieb Božích. Dala tým jasne najavo, že je možné zastávať určitý postoj a zároveň byť inkluzívni.

Postoj zmierenia je dnes kľúčový na sociálnych sieťach - zaznelo na stretnutí niekoľkokrát. Záleží na tom, ako sa na nich kresťania vyjadrujú. Je nevyhnutné, aby sme boli príkladom zmierenia aj v tomto prostredí – tým, ako sa vyjadrujeme, že sami nevyvolávame „kultúrne vojny“, že zastávame postoj, ktorý vedie ku pokoju. Zmierenie nie je vec verejných vyhlásení alebo akademických príspevkov, budujeme ho všetci tým, ako konáme a ako sa správame – aj to je jedno z posolstiev, ktoré na stretnutí zazneli. V súvislosti s krokmi k zmiereniu na Slovensku sme hovorili o [teologickej konferencii](https://www.ecav.sk/aktuality/spravodajstvo/teologicka-konferencia-s-ekumenickou-temou-v-poprade) na jeseň minulého roku, ktorá bola po prvýkrát organizovaná ekumenicky a ktorej súčasťou bola [ekumenická bohoslužba s Lundskou liturgiou zmierenia](https://www.youtube.com/watch?v=jVI4Z6b_qFc). V mnohých z nás zanechala hlbokú stopu.

## Obetavosť, nádej, pohostinnosť ...

V kontexte zvlášť so situáciou na Ukrajine opakovane zaznelo, že ako európske krajiny a cirkvi musíme byť pripravení prinášať aj obete. Kristova láska je obetavou láskou.

Problém, ktorým trpí dnešný svet a postihuje zvlášť západnú pologuľu, je, že ľuďom chýba nádej. Tento pocit ohrozuje ako mladých tak i starých. Je našou úlohou a poslaním prinášať nádej.

Keďže Valné zhromaždenie SRC sa bude po viac ako 50 rokoch konať v Európe, účastníci rozmýšľali aj nad tým, ako môžeme prejaviť skutočnú pohostinnosť pri vítaní sestier a bratov z celého sveta na našej pôde.

## Evanjelický hlas na európskom ekumenickom stretnutí

Za Svetový luteránsky zväz sa zhromaždeniu prihovoril Rev. Dr. Ireneusz Lukas, regionálny tajomník SLZ pre Európu. Pripomenul kľúčové motto SLZ „Byť evanjelikom znamená byť ekumenický“ a zdôraznil - aj v súvislosti so situáciou na Ukrajine - , že teraz je čas to dokazovať.

Arcibiskup Anders Wejryd zo Švédskej evanjelickej cirkvi, predseda Svetovej rady cirkví za región Európy, podotkol, že téma „Kristova láska pohýňa svet k zmiereniu a jednote“ nie je len indikatívom, ale zároveň aj imperatívom pre nás, niečím, na čom musíme pracovať.

Lydia Fellmann, mládežníčka z Nemeckej evanjelickej cirkvi, pripomenula prvú z 95 téz Martina Luthera. V jej centre je pokánie. Ak chceme byť spoločenstvami, ktoré prinášajú zmierenie, musíme si priznať naše chyby a zobrať za ne zodpovednosť. Musíme sa tiež ako kresťania ospravedlniť za chyby, ktoré sme urobili.

Súčasťou stretnutia boli aj diskusie v konfesionálnych skupinách. Dôležitou témou rozhovorov v konfesionálnej skupine evanjelikov bolo, ako dať v ekumenickom hnutí, v ekumenických a medzinárodných organizáciách vrátane Svetovej rady cirkví viac priestoru aktivite mladých ľudí, vrátane ich väčšieho zapojenia v riadiacich a rozhodujúcich orgánoch. Švédska arcibiskupka Antje Jackelén ponúkla podnet, aby cirkvi vysielali ako svojich delegátov mladých ľudí, a skúsených vedúcich predstaviteľov postavili do role poradcov.

## Buďme súčasťou tejto udalosti

Všetky tieto podnety sú pozvaním aj pre nás na Slovensku. Valné zhromaždenie SRC sa koná len raz za 7-8 rokov. Odzrkadľuje historickú situáciu a stav cirkví v nej. Je silným hlasom o tom, čo kresťanstvo ponúka v tejto dobe tomuto svetu. Je hlasom aj pre nás, kresťanov na Slovensku, o tom, čím žijú kresťania za hranicami našej krajiny, a o tom, ktorým smerom sa uberá, čím žije, a čo v dnešnej dobe ponúka aj nám svetové ekumenické hnutie. A chce, byť aj naším hlasom, chce, aby aj náš hlas bol súčasťou jeho posolstva. VZ je pre zúčastnené cirkvi príležitosťou k stretnutiu, k otvorenosti i úprimnej zraniteľnosti, k vzájomnej podpore a povzbudeniu v našich zápasoch, k vzájomnému učeniu sa jedných od druhých.

Pripravme sa aj my na Slovensku na túto veľkú udalosť. Uvažujme spolu o témach, ktoré budú súčasťou VZ, a využime materiály, ktoré SRC pri príležitosti tejto významnej udalosti pripravila a ponúka cirkvám, cirkevným zborom i jednotlivcom. Patria medzi ne biblické hodiny, ekumenické zamyslenie nad témou VZ, či správa o činnosti SRC od posledného VZ s názvom „Pútnici na ceste pokoja – Cesta SRC z Busanu do Karlsruhe“. A SRC chystá a ponúka aj ďalšie materiály. Všetky sú dostupné online na webstránke VZ SRC <https://www.oikoumene.org/about-the-wcc/organizational-structure/assembly#resources> .

Pozývame vás, podeľte sa o svoje svedectvá o tom, ako Kristova láska pohýňa svet k zmiereniu a jednote vo vašom kontexte, a tiež o vaše podnety a pohľady, nápady a návrhy, s nami, ktorí budeme našu cirkev na VZ SRC v Karlsruhe zastupovať. Budeme tak vďaka tomu vedieť lepšie reprezentovať našu cirkev a náš región. Naša cirkev bude mať v Karlsruhe dvoch delegátov – Andreja Kuruca, tajomníka pre zahraničie pracujúceho na GBÚ, a Evu Guldanovú, predsedníčku Ekumenického výboru. Budeme zastúpení aj dvoma skvelými mladými ľuďmi, študentmi teológie – Evkou Chalupkovou (členkou Ekumenického výboru ECAV) a Andrejom Lackom, ktorí budú na VZ SRC ako stewardi. Všetci štyria budeme radi, ak sa na nás obrátite ohľadom blížiaceho sa VZ SRC.

„Kristova láska pohýňa svet k zmiereniu a jednote“ – uvažujme aj my na Slovensku, ako sa vieme zapojiť do tohto pohybu, ako sa môžeme pridať a byť súčasťou Kristovho prúdu milosti a lásky, ktorý vedie k zmiereniu a jednote.

*Eva Guldanová, predsedníčka Ekumenického výboru ECAV*